**ΑΝΑΓΩΓΗ ΣΤΗ ΜΟΝΑΔΑ**

Όταν σε ένα πρόβλημα ξέρουμε την τιμή των πολλών μονάδων και πρέπει να βρούμε την τιμή πάλι πολλών μονάδων, ακολουθούμε τη μέθοδο αναγωγής στη μονάδα.

Η αναγωγή στη μονάδα γίνεται με 2 βήματα. Βρίσκουμε πρώτα την τιμή της μιας μονάδας και μετά την τιμή των πολλών.

Ξέρω τα πολλά (8 βιβλία)

 Ψάχνω πάλι πολλά (3 βιβλία)

Π.χ.

Τα 8 βιβλία των Αγγλικών κοστίζουν 56 ευρώ. Πόσο κοστίζουν τα 3 βιβλία;

* Τα 8 κοστίζουν 56 ευρώ
* Το 1 κοστίζει 56:8=7 ευρώ
* Τα 3 κοστίζουν 3x 7= 21 ευρώ

Πρέπει δηλαδή να βρω την τιμή του ενός βιβλίου κάνοντας διαίρεση (ξέρω τα πολλά, ψάχνω το 1 βιβλίο). Έπειτα βρίσκω την τιμή των τριών βιβλίων κάνοντας πολλαπλασιασμό (ξέρω το ένα, ψάχνω τα τρία).

**ΕΞΑΣΚΗΣΗ**

1. Τα 4 μπαλάκια του τένις κοστίζουν 48 ευρώ. Πόσο κοστίζουν τα 3 μπαλάκια;
2. Τα 4 μπαλάκια του τένις ζυγίζουν 628 γραμμάρια. Πόσο ζυγίζουν τα 3 μπαλάκια;
3. Σε τρεις ώρες διανύω 270 χιλιόμετρα. Σε 5 ώρες πόσα χιλιόμετρα θα διανύσω;
4. O Πέτρος απάντησε σωστά σε 19 ερωτήσεις και πήρε 76 μονάδες. Η Αγγελική απάντησε σωστά σε 25 ερωτήσεις. Πόσες μονάδες πήρε;
5. Με μισό κιλό αλεύρι η μητέρα κάνει 40 κουλουράκια. Πόσα κουλουράκια κάνει με 2 κιλά αλεύρι;